**Forslag til årsmøte Storhaug Arbeiderlag 2022**

**Legg om støtteordningane i Enova**

Forslag til vedtak: Enovas støtteordningar må leggjast om slik at dei kan nyttast av vanlege private søkjarar og gje føreseielege og meir fleksible støtteordningar til næringssøkjarar.

Utgreiing:

I 2021 klarte ikkje Enova bruke heile minimumsbeløpet som skulle nyttast til privatkundar, og satt att med nesten 100 millionar av 250 millionar. Systemet premierar dei med mest ressursar ved å ha krav om store og omfattande tiltak for å kunne få støtte. Støtteordningane må også kunne treffe vanlege folk, ikkje berre dei med ressursar til å gjere store og kostbare tiltak i sin bustad.

Stavanger, særleg dei meir sentrale bydelane, er prega av eldre, energiineffektive trehus. Energisparande tiltak er gode investeringar i privatøkonomien, og ved å gjere Enova-midlar meir tilgjengeleg for private ved f.eks å opne for å støtte mindre tiltak vil det komme fleire vanlege folk til gode.

For deler av næringslivet, som f.eks veksthusnæringa, opplevast enova-midlane som ein tungrodd og firkanta støtteordning. Ein brukar betydeleg med tid og ressursar for å hente ut moderate beløp til energieffektivisering, og viss tiltaka ikkje passar til rigide krav er det umogleg å få støtte. Enova vil ha godt av ein omlegging til meir fleksible ordningar, slik at eitt breiare spekter av tiltak kan få støtte.

**Styrets innstilling:**

Forslaget vedtas, og oversendes årsmøtet i Stavanger Arbeiderparti.

**Veglova §32 må endrast – ordningar for gate-lading av elbilar i trehusbyen**

Forslag til vedtak: Arbeiderpartiet arbeider for ein endring i veglova §32, der kommunane i større grad kan finne løysingar for å tillate grunneigarar å leggje ladekabel over fortau, så fremt slikt skjer med omsyn til mjuke trafikkantar.

Utgreiing:

I store delar av Stavanger er gateparkering vanleg og forventa, og det skapar utfordringar når me skal gå over frå fossile til elektriske bilar med heimelading. Stadig fleire elbileigarar i Stavanger ladar no bilen ved å trekkje ein ladekabel over fortauet, i mangel av fungerande kvardagslademoglegheiter. Det er ikkje i tråd med loven, men det vert ikkje handheva.

Tidlegare har Stavanger vedteke å leggje til rette for lading av elbil i lyktestolpar og det er ladepunkter i Kyviks vei og Olav Kyrres gate, og andre prosjekter er på veg. Men ein er ikkje kome langt, og det er over to år sidan dei første ladingane i lyktestolper tok til. Som resultat sitter bileigarane i trehusbyen mellom barken og veden – enten hald ein fram med å eige fossilbil, elles så kan ein ha ein elbil ein ikkje får lada på lovleg vis heime. Det er ikkje bra for verken bileigarar eller bymiljø.

Loven må endrast slik at Stavanger kommune og andre kommunar kan finne fungerande og kostnadseffektive mellombels løysingar på ladesituasjonen, slik at manglande gatelading ikkje vert ein barriere for overgangen frå fossile til elektriske køyretøy. Slike løysingar må ha klare retningslinjer slik at dei ikkje kjem i vegen for mjuke trafikkantar. Ladekablar må leggast slik at dei kan lett rullast over med rullestol, som for eksempel i ein kabelkanal som er tilpassa formålet.

**Styrets innstilling:**

Forslaget vedtas, og oversendes årsmøtet i Stavanger Arbeiderparti.